Ciprian Marica, hotărât să plece din România. Spune că nu mai poate lupta cu "sistemul"
- Moraru Iulia
- 29 martie 2024, 08:49
Ciprian Marica se gândește să plece din România. Fostul fotbalist de marcă și actual acționar la Farul afirmă că se simte epuizat de lupta cu sistemul, care îi blochează proiectele și inițiativele.
Fostul internațional a menționat că îi e greu să se mai regăsească în țara noastră, mai ales pentru că aici nu poți avea un plan clar cu care să mergi mai departe și să reușești. Ceea ce-l mai nemulțumește e faptul că în România fiecare e pentru el.
Marica vrea să se mute în străinătate
Fostul internațional român a mai spus că a vrut să dea înapoi tot ce i-a oferit sportul lui, însă i-au fost puse prea multe piedici pentru a putea reuși.
"Da, mă gândesc să plec. Asta nu înseamnă că nu-mi iubesc țara și nu apreciez ce mi-a oferit România, dar mi-e greu să mă regăsesc. Faptul că nu poți să ai un plan, să fie ceva predictibil.
Ce treabă are milionarul? Doar așa funcționează lucrurile, stai și te lupți cu sistemul.
Te dovedește la un moment dat. Bă, nu mai pot, e inadmisibil. La mine problema s-a pus să facem, să vedem cum putem să facem, pentru sport. Fotbalul mi-a dat atâtea, am vrut să dau ceva înapoi", a spus Marica.
Acesta a făcut apoi trimitere la ce i-a spus Laurențiu Reghecampf mai demult, și anume că în România nu există "să facem" ci "să faci", adică fiecare pentru el.
Fostul fotbalist a punctat în podcastul "Tare de tot" că plecarea lui din țară nu reprezintă faptul că nu se va întoarce înapoi cu drag și dor, însă decizia vine pentru că nu mai vrea să aibă stres.
Fotbalistul a activat cea mai mare parte în străinătate
Experiența sa în fotbalul profesionist l-a dus pe Marica în mare parte peste hotare, începând din ianuarie 2004. Atunci a fost transferat de la Dinamo la Șahtior.
Parcursul său a inclus cluburi precum Stuttgart, Schalke, Getafe și Konyaspor.